LU doktorantu lasījumi: Gatis Ezerkalns
2026-05-13 12:00 - 13:00 UTC | LU Zinātņu māja, Jelgavas iela 3, 2. stāvs, LU bibliotēka
Šoreiz pasākuma viesis būs Gatis Ezerkalns – LU pētnieks, docētājs un literāts, romāna “Ragana manā skapī” autors. Tikšanās iecerēta kā saruna par radošumu, akadēmisko darbu un pētniecību, ļaujot ielūkoties procesos, kas raksturo LU pētnieku un radošo personību ikdienu. Kā iespējams līdzsvarot studijas, darbu un literāro jaunradi – jautājums, par kuru Gatis Ezerkalns dalīsies savā pieredzē, vienlaikus aicinot arī pasākuma apmeklētājus iesaistīties sarunā un sajust sevi kā daļu no dinamiskās LU saimes.
Gatis Ezerkalns ir aktīvs klasiskās filoloģijas pētnieks un docētājs LU Humanitāro zinātņu fakultātē. Viņš 2026. gadā aizstāvējis promocijas darbu “Maģijas spēki un zīmes antīkās senatnes tekstos” un ieguvis zinātnisko doktora grādu humanitārajās un mākslas zinātnēs.
Literārajā laukā Gatis Ezerkalns debitējis ar romānu “Ragana manā skapī” (2019), kurā spilgti izpaužas autora interese par latviešu folkloru un mitoloģiju. Savukārt 2025. gadā izdotajā stāstu krājumā “Gājēji” publicētie stāsti „Vismīļākā rotaļlieta” un „Mākoņkrāvējs” iezīmē robežu nojaukšanu starp fantāziju un realitāti, veidojot daudzslāņainu, vienotu pasaules redzējumu.
Nav nejaušība, ka pasākums norisinās Zinātņu mājā – tā ir arī Gata Ezerkalna pamata darbavieta, kur viņš strādā LU Eksakto zinātņu un tehnoloģiju fakultātē kā sabiedrisko attiecību speciālists.
“LU doktorantu lasījumi” ir Latvijas Universitātes bibliotēkas veidots pasākumu cikls, kura mērķis ir iepazīstināt plašāku auditoriju ar LU doktorantu, jauno pētnieku un akadēmisko darbinieku darbu, domāšanu un radošajiem procesiem. Cikls veicina dialogu starp zinātni, studijām un personisko pieredzi, piedāvājot neformālu sarunu vidi, kurā iespējams aplūkot pētniecību un jaunradi kā savstarpēji saistītus un iedvesmojošus procesus. Tikšanās reizēs dalībnieki aicināti ne tikai klausīties, bet arī aktīvi iesaistīties diskusijā, stiprinot piederības sajūtu LU akadēmiskajai kopienai.
